晁补之
游栖岩寺呈提刑学士毅夫兄
飞楼压城城跨野，黄河逶迤避条华。
城南鸟道拱高岩，入谷车箱不容马。
解鞍初步石苔青，细泉鸣遶竹间亭。
肩舆直上十八折，维以采丝双巨緪。
我行枉矢复蛇蹙，三步一呼劳我仆。
前旌已作鹤穿云，后队方如蚁缘木。
千条倒涧淙大壑，百丈层冰冻垂瀑。
无云而云苍翠横，无风而风{乔亢}{虛亢}声。
崖穷东转路忽平，长杨老柏森成城。
朱栏碧砌上窈冥，莲花三峰只对面。
仙人玉女如相迎，却临北岭望吾郭。
万瓦一垤令人惊，孔侯翛然顾我语。
高真之居隔风雨，下视人寰如此许。
此中岂但蛮触微，千古纷争几是非。
我言人处世，此见释氏义。
人食地上谷，足固不离地。
我今正在阿堵中，与君安得生两翅。
却忆隋文驾六龙，意比姬满朝河宗。
当时万骑留山麓，登临已卷长江东。
翠微宫里亦如此，依然古殿对乔松。
何况山中携妓裴御史，犹唱当时霜月空。
与君江南厌山水，香垆双剑俱梦中。
异乡同宦对绝景，令我不指东飞鸿。
立戒兵厨酿春酒，要看雪尽山花红。
不须堕泪似羊守，且可骑马同山公。